ยอดสินเชื่อปลายปีทะลักลูกค้าแบงก์แห่เพิ่มกำลังผลิต
โพสต์ทูเดย์ &#8212; ธปท.ถก 16 ธนาคาร ชี้แนวโน้มสินเชื่อไตรมาส 4 ดีขึ้นแน่ หลังพบผู้ประกอบการเดินสายพานสต๊อกสินค้าใหม่
22 ก.ย. 2552

โพสต์ทูเดย์ — ธปท.ถก 16 ธนาคาร ชี้แนวโน้มสินเชื่อไตรมาส 4 ดีขึ้นแน่ หลังพบผู้ประกอบการเดินสายพานสต๊อกสินค้าใหม่
นายบัณฑิต นิจถาวร รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยภายหลังการหารือร่วมกับผู้บริหารธนาคารพาณิชย์ว่า ทิศทางสินเชื่อในช่วงครึ่งปีหลังและไตรมาส 4 ปีนี้น่าจะขยายตัวดีขึ้น เนื่องจากมีความต้องการสินเชื่อที่จะเพิ่มขึ้นตามฤดูกาลผลิตในช่วงนี้ โดยเฉพาะสินเชื่อเงินทุนหมุนเวียน (Working Capital) ที่ผู้ประกอบการเริ่มมีการผลิตเพื่อสะสมสต๊อกใหม่ แทนสต๊อกเดิมที่ลดลงไปในรอบปี 
ขณะเดียวกันยังมีปัจจัยจากการใช้จ่ายและลงทุนของภาครัฐที่น่าจะทำให้ธุรกิจที่เกี่ยวเนื่องปรับตัวดีขึ้น โดยเฉพาะผู้ประกอบการในภาคการก่อสร้างที่เริ่มต้องการสินเชื่อเพิ่ม เมื่อบวกกับปัจจัยด้านฐานะของธนาคารพาณิชย์ที่มีสภาพคล่องพร้อม มีระบบการบริหารความเสี่ยงที่ดี เกณฑ์การปล่อยสินเชื่อของธปท.ก็ไม่เป็นอุปสรรค
“ถ้าภาวะเศรษฐกิจจากนี้ไปเริ่มฟื้นตัวขึ้น น่าจะช่วยให้สินเชื่อในระยะต่อไปขยายตัวได้เพิ่มขึ้นได้ เพราะจากการหารือกับธนาคารพาณิชย์ในระบบทั้ง 16 แห่ง ก็ไม่พบปัญหาอุปสรรคอื่นๆ ในการปล่อยสินเชื่อ นอกจากปัญหาความไม่แน่นอนทางเศรษฐกิจ ทั้งเศรษฐกิจในประเทศและเศรษฐกิจโลก ซึ่งมีผลให้ภาวะการใช้จ่ายของประชาชน และผู้ประกอบการมีน้อยลง” นายบัณฑิต กล่าว
สำหรับการที่รัฐบาลเร่งธนาคารรัฐให้มีการโครงการสินเชื่อฟาสต์แทร็ก (Fast Track) จะช่วยให้สินเชื่อจะขยายตัวจนกลับมาเป็นบวกได้หรือไม่ยังไม่ชัดเจน เพราะสินเชื่อขึ้นอยู่กับภาวะเศรษฐกิจและความต้องการสินเชื่อของเอกชน ซึ่งหากความต้องการมีไม่มาก การอัดฉีดเงินอาจไม่สอดคล้องกับความต้องการ และอาจจะกลายเป็นความเสี่ยงในการบริหารสินเชื่อได้
ด้านสินเชื่อรวมทั้งระบบในช่วง 7 เดือนแรกของปีนี้ ยังลดลงต่อเนื่อง 2.12 แสนล้านบาท หรือลบ 3.68% 
นายบัณฑิต กล่าวอีกว่า ยังได้แจ้งผู้บริหารธนาคารพาณิชย์ถึงการผ่อนผันเกณฑ์การค้ำประกันสินเชื่อ ของบรรษัทประกันสินเชื่ออุตสาห กรรมขนาดกลางและขนาดย่อม (บสย.) 1.75% สำหรับลูกค้าที่ได้รับอนุมัติภายในปีนี้ และเปิดให้ธุรกิจขนาด 40 ล้านบาทขอสินเชื่อได้ จากเดิมกำหนดไว้ที่ขนาด 20 ล้านบาท เพื่อให้ลูกค้าผู้ประกอบการขนาด กลางและขนาดย่อม (เอสเอ็มอี) ได้ประโยชน์จากการผ่อนผันนี้มากขึ้น 
นอกจากนี้ ธปท. ยังมีศูนย์ประสานงานการแก้ไขปัญหาสินเชื่อ และสำนักงานภาคของธปท. จะทำหน้าที่เป็นคนกลางในการเจรจายืดระยะเวลาการชำระหนี้ให้ลูกหนี้ที่ร้องเรียนขอความช่วยเหลือเข้ามา
“หากแบงก์ได้รับทราบบทบาทนี้แล้วจะได้ให้ความร่วมมือไปในแนวทางเดียวกัน รวมถึงธปท.ได้ย้ำให้แบงก์พยามให้ข้อมูลภาวะเศรษฐกิจ ข้อมูลการตลาดกับลูกค้ามากขึ้นด้วย เพราะการมีข้อมูลที่ดีน่าจะช่วยให้ลูกค้าปรับตัวได้ดีขึ้น”รองผู้ว่าการ ธปท.ระบุ
ด้านนายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธปท.ต้องการให้ระบบธนาคารพาณิชย์หาวิธีทำงานร่วมกัน เพื่อสนับสนุนการฟื้นตัวของเศรษฐกิจมากขึ้น ที่ผ่านมาแม้การปล่อยสินเชื่อของธนาคารจะไม่ได้มีปัญหา แต่ธปท.ต้องการให้ทำให้ดีมากขึ้น เพราะมีการผ่อนผันเกณฑ์เพิ่มเติมโดยเฉพาะสินเชื่อเอสเอ็มอี